# Asesiad o’r Effaith ar Hawliau Plant

**Cynyddu dysgu ar y safle o 15 Mawrth 2021 fel rhan o’r broses dychwelyd i ysgolion a lleoliadau yn raddol mewn cysylltiad â COVID-19**

Rhaid anfon yr holl Asesiadau o’r Effaith ar Hawliau Plant wedi eu cwblhau at flwch post CRIA@llyw.cymru

# Disgrifio ac esbonio effaith y cynnig ar blant a phobl ifanc

Daeth Rheoliadau Diogelu Iechyd (Cyfyngiadau Coronafeirws) (Cymru) 2020 i rym ar 26 Mawrth. Disodlwyd y rhain gan Reoliadau Diogelu Iechyd (Cyfyngiadau Coronafeirws) (Rhif 2) (Rhif 3) (Rhif 4) a (Rhif 5) (Cymru) 2020. Roedd y rheoliadau hyn yn cynnwys darpariaethau sy'n ei gwneud yn ofynnol i bennaeth ysgol neu Sefydliad Addysg Bellach (SAB), yn unol â’r eithriadau a nodir yn y Rheoliadau, beidio â chaniatáu i ddisgyblion fynychu safle'r ysgol, neu fyfyrwyr i fynychu adeilad sefydliad AB, yng Nghymru o'r diwrnod y daw'r Rheoliadau i rym tan 21 Chwefror 2021. Gwnaed y Rheoliadau mewn ymateb i'r bygythiad difrifol a sydyn i iechyd cyhoeddus sy'n cael ei achosi gan amlder a lledaeniad syndrom anadlol acíwt difrifol coronafeirws 2 (SARS-CoV-2) sy'n achosi'r clefyd a elwir yn Covid19 neu goronafeirws.

Mae achosion o goronafeirws wedi gostwng ers hynny. Mae'r cynnig hwn yn adeiladu/seiliedig ar y cyfle cynyddol sydd ar waith o 22 Chwefror 2021 i grwpiau o ddysgwyr gan gynnwys y Cyfnod Sylfaen i ddychwelyd i addysgu wyneb yn wyneb, ac fe'i gosodir yng nghyd-destun y gwelliant parhaus i sefyllfa iechyd cyhoeddus yng Nghymru.

Amlinellir y cynigion cyffredinol yn gryno yma, i fwy o blant a phobl ifanc ddychwelyd i ddarpariaeth ar y safle, gyda darpariaeth wedi'i chynllunio yn unol â blaenoriaethau ysgolion lleol. O ddydd Llun 15 Mawrth, ein huchelgais yw y dylai pob dysgwr gael y cyfle i fanteisio ar rywfaint o ddarpariaeth ar y safle. Amlinellir yr hyn a olygir yn fanylach yma, a deallwn y bydd yr union drefniadau ar gyfer pob grŵp blwyddyn yn amrywio o leoliad i leoliad gan ddibynnu ar nifer o ffactorau gan gynnwys amserlennu a chludiant i'r ysgol ond heb fod yn gyfyngedig iddynt. Bydd angen hyblygrwydd ar ysgolion a lleoliadau i ddiwallu anghenion eu dysgwyr yn y ffordd orau.

Rydym yn derbyn yn llwyr bod unrhyw newid i drefniadau addysg yn cael effaith amrywiol ac eang ar wahanol grwpiau gan gynnwys dysgwyr, staff, teuluoedd a chymunedau.

# Cynnig

O ddydd Llun 15 Mawrth 2021, os bydd sefyllfa iechyd cyhoeddus yn parhau i wella, bydd gweddill y dysgwyr oedran cynradd yn dychwelyd i ddysgu ar y safle. Bydd dysgwyr oedran uwchradd hefyd yn gallu dychwelyd i ddysgu ar y safle o'r dyddiad hwn, gyda darpariaeth wedi'i chynllunio yn seiliedig ar y canlynol:

* Dylid dyrannu'r rhan fwyaf o amser ac adnoddau ar gyfer dysgu ar y safle i ddysgwyr ym Mlynyddoedd 11 a 13, sy'n bwyntiau pontio allweddol.
* Dylai'r amser a neilltuir i ddysgu wyneb yn wyneb ganolbwyntio ar weithgarwch sy'n anos ei gyflawni o bell.
* Ffocws ar les, gan gynnwys i Flynyddoedd 7, 8 a 9 i gydnabod heriau cyfnodau estynedig o ddysgu o bell.
* Bydd angen i ddysgu o bell barhau yn ystod y cyfnod hwn i'r rhai nad ydynt yn ymwneud â dysgu wyneb yn wyneb, gyda chydnabyddiaeth bod hyn yn creu heriau penodol wrth i gyfran y dysgu wyneb yn wyneb gynyddu.

Y tu hwnt i'r cynnig presennol hwn a'r ystyriaethau a roddir yn yr asesiad effaith hwn, yn amodol ar y gwelliant parhaus o ran sefyllfa iechyd cyhoeddus yng Nghymru, ein huchelgais yw galluogi pob disgybl i fod yn ôl ar y safle ar ôl Pasg 2021.

Trwy gydol y pandemig rydym wedi blaenoriaethu mynediad i addysg, ac mae ein hysgolion a'n lleoliadau addysg yn parhau i fod yn amgylcheddau diogel. Er ein bod yn gallu cadw darpariaeth gofal plant, gan gynnwys darpariaeth Dechrau'n Deg, ar agor i bob plentyn, a sicrhau bod mynediad i feysydd chwarae a pharciau yn parhau, doedd dim dewis arall ond atal mynediad i ddysgu wyneb yn wyneb gan adlewyrchu natur ddifrifol lefelau’r haint o fewn y gymuned. Mae hwn bellach yn rhan o gam sylfaenol tuag at lacio'r cyfyngiadau hynny ar fynediad i ddysgu wyneb yn wyneb.

Wrth wneud yr asesiad hwn hoffem gyfeirio at ymgynghoriadau Comisiynydd Plant Cymru *Coronafeirws a Fi* gyda phlant a phobl ifanc a'r [adroddiad](https://www.complantcymru.org.uk/wp-content/uploads/2021/02/CoronavirusAndMe_Jan21_110221_CYM.pdf) diweddaraf. Mae'r ail ymgynghoriad ac adroddiad (Ionawr 2021) yn cyflwyno barn a phrofiadau 19,737 o blant a phobl ifanc 3-18 oed o fewn y cyfyngiadau COVID.

Mae'r adroddiad yn amlinellu yn ei ganfyddiadau cryno fod bywyd wedi bod yn anodd ar y cyfan i bob grŵp oedran gyda llawer yn mynegi rhwystredigaeth ac weithiau dicter am effaith y pandemig ar eu bywydau. Siaradodd llawer am golli eu ffrindiau, athrawon, ysgolion a theuluoedd. Dywedodd 30 y cant o bobl ifanc 17 a 18 oed eu bod yn poeni 'y rhan fwyaf o'r amser'; gyda dysgwyr hŷn yn dweud eu bod yn teimlo'n llai hyderus am ddysgu. Roedd dros hanner yn mwynhau dysgu ar eu cyflymder eu hunain o adref, ond roedd llawer yn poeni am syrthio ar ei hôl hi gyda'u dysgu. Dengys bod lefelau hyder a chymhelliant gydag addysg yn gostwng gydag oedran.

Yn y ddau ymgynghoriad gwelwn fod plant sy'n aml yn wynebu mwy o rwystrau i gael mynediad at eu hawliau hefyd wedi wynebu mwy o anawsterau ar gyfartaledd na'u cyfoedion. Nododd llawer o blant a phobl ifanc brofiadau cadarnhaol hefyd yn y ddau ymgynghoriad, gan gynnwys mwynhau treulio amser adref a chael cymorth da gan ysgolion a gweithwyr ieuenctid.

# Egwyddorion trosfwaol yn yr asesiad hwn

1. Dylai plant a phobl ifanc fod yn ddiogel, yn cael eu gweld, eu clywed, eu meithrin a'u datblygu
2. Dylai plant allu mynd i'r ysgol a derbyn gofal plant (gan gynnwys Dechrau'n Deg) • Dylai plant allu mynd allan i chwarae a gwneud ymarfer corff
3. Dylid caniatáu i blant iau, dan 12 oed, gymysgu'n rhydd
4. Dylai gwasanaethau sy'n cefnogi teuluoedd barhau i weithredu a gallu cynnig gwasanaethau wyneb yn wyneb lle mae angen hyn ar y plentyn/teulu. Efallai y bydd angen cymorth ar deuluoedd difreintiedig i gael mynediad at wasanaethau ar-lein – gan gynnwys cit TG a/neu 'ddata'.
5. Dylai plant ag anghenion ychwanegol dderbyn yr asesiadau a'r cymorth sydd eu hangen arnynt. Gall hyn gynnwys swigen gymorth ehangach i deuluoedd/ gwasanaethau er mwyn sicrhau nad oes unrhyw deulu'n cael ei adael i frwydro ar ei ben ei hun; gall olygu bod grŵp mwy yn mynd allan i wneud ymarfer corff er mwyn cefnogi'r plentyn
6. Ni ddylai unrhyw blentyn fynd heb fwyd
7. Dylai cymorth i rieni a gofalwyr, gan gynnwys mamau a rhieni newydd, fod ar gael drwy ystod o ddulliau
8. Dylid cynnal asesiadau datblygu blynyddoedd cynnar arferol (lle bo angen cyswllt wyneb yn wyneb gydag amddiffyniadau COVID-19 ar waith) a bod ymyriadau ar waith (e.e. lleferydd ac iaith, golwg a chlyw)
9. Dylid cyfleu'r uchod i gyd yn glir, gan gynnwys gyda phlant a phobl ifanc
10. Mewn amgylchiadau lle mae lefel 4 yn cael ei hannog gyda dysgu o bell fel elfen allweddol:
* Dylid blaenoriaethu plant bregus drwy ddull aml-asiantaethol.
* Dylai plant ag anghenion dysgu/ychwanegol penodol fod â chynllun cymorth ar waith.
* Dylai plant gael pecyn TG a data digonol ar gael i sicrhau mynediad at wersi ac adnoddau ysgol ar-lein yn ogystal â bod yn gallu cysylltu â'u ffrindiau.
* Dylid cynyddu gwasanaethau iechyd meddwl y trydydd sector, mewn ysgolion ac ar-lein. Dylid gweithredu dull sy'n seiliedig ar risg er mwyn sicrhau bod pobl ifanc bregus yn parhau i gael eu cefnogi gan wasanaethau iechyd meddwl y GIG.
* Dylid cynnig cymorth ychwanegol i blant o deuluoedd lle nad yw’r Gymraeg na’r Saesneg yn iaith gyntaf ochr yn ochr â’u rhieni.
* Dylid atgoffa pawb i sicrhau bod plant a phobl ifanc yn ddiogel ac yn gwybod ble i fynd am gymorth neu i siarad am bryderon.
* Dylai cyfathrebu â phlant a phobl ifanc fod mewn iaith y gallant ei deall yn glir, bod yn gysur ac egluro'n glir beth sy'n digwydd a pham.

# Eglurwch sut mae'r cynnig yn debygol o effeithio ar hawliau plant

| **Rhif Erthygl** | **Disgrifiad** | **Cysylltiadau i benderfyniadau** |
| --- | --- | --- |
| **2** | Mae'r Confensiwn yn berthnasol i bob plentyn heb wahaniaethu, beth bynnag fo'i ethnigrwydd, rhyw, crefydd, iaith, galluoedd neu unrhyw statws arall, beth bynnag yw eu barn neu eu dweud, beth bynnag fo'u cefndir teuluol. | Mae cynyddu gweithredoedd mewn ysgolion a lleoliadau o’r 15 Mawrth 2021 yn adeiladu ar flaenoriaethu'r dysgwyr ieuengaf, y rhai yn y Cyfnod Sylfaen o 22 Chwefror, ac yn canolbwyntio ar Flynyddoedd allweddol 11 a 13, y dysgwyr hynny sy'n dechrau ac yn gadael pwynt pontio allweddol o 15 Mawrth. Dylai Blynyddoedd 7, 8 a 9 hefyd gael y cyfle i ddychwelyd i'w lleoliadau gan ganolbwyntio ar les a pharatoi ar gyfer dychwelyd yn llawn ar ôl y Pasg. Bydd y cynnydd hwn yn y ddarpariaeth yn galluogi pob plentyn o bob cefndir yn y grŵp oedran hwn i gael mynediad at ddysgu wyneb yn wyneb. Bydd y trefniadau presennol ar gyfer dysgu o bell i ddysgwyr eraill yn parhau.I rai dysgwyr bydd angen ystyried ffactorau ychwanegol er mwyn iddynt elwa o'r ddarpariaeth. Nid yw dull sy'n seiliedig ar degwch ynddo'i hun yn gwarantu cyfle cyfartal na darpariaeth i bob dysgwr, yn enwedig y rhai ag anghenion penodol. I'r dysgwyr hynny sydd ag AAA, yn fregus, dan anfantais neu sydd angen cymorth arbenigol, mae'n debygol y bydd angen trefniadau ychwanegol a/neu amgen arnynt. Gwyddom y bydd y ddarpariaeth yn edrych yn wahanol iawn i rai dysgwyr, er mwyn sicrhau bod eu hanghenion penodol yn cael eu diwallu.  |
| **3** | Rhaid i fuddiannau gorau'r plentyn fod yn brif flaenoriaeth ym mhob penderfyniad a cham gweithredu sy'n effeithio ar blant. | Gellir gweld yr erthygl hon yn yr egwyddorion a nodir yn y fframwaith penderfynu ar gyfer y sector addysg, sef:  * Diogelwch a lles meddyliol, emosiynol a chorfforol dysgwyr a staff.
* Parhau â'n cyfraniad i'r ymdrech a'r strategaeth genedlaethol i frwydro yn erbyn lledaeniad COVID-19.
* Hyder rhieni a gofalwyr, staff a dysgwyr – yn seiliedig ar dystiolaeth a gwybodaeth – fel y gallant gynllunio ymlaen llaw.
* Cysondeb â fframwaith Llywodraeth Cymru ar gyfer gwneud penderfyniadau, i gael canllawiau ar waith i gefnogi mesurau fel ymbellhau, rheoli presenoldeb a chamau diogelu ehangach.

Er na chyfeirir yn benodol at CCUHP yn y ddogfen fframwaith penderfyniadau cyhoeddedig, mae dylanwad hawliau plant yn ddi-gwestiwn yn y dull sy'n cael ei ddefnyddio. Mae rhoi lles dysgwyr ar frig ac yn ganolbwynt i’r holl benderfyniadau ynglŷn ag ymateb addysg i COVID-19 yn ganolog i hynny. Mae hyn ochr yn ochr â datblygu trefniadau sy'n ceisio dechrau proses o liniaru effeithiau negyddol 'y cyfnod clo' ar blant a phobl ifanc, tra'n cydnabod anghenion penodol grwpiau penodol o ddysgwyr.  |
| **4** | (gweithredu'r Confensiwn)Rhaid i lywodraethau wneud popeth o fewn eu gallu i sicrhau bod pob plentyn yn gallu mwynhau ei hawliau drwy greu systemau a phasio cyfreithiau sy'n hyrwyddo ac yn diogelu hawliau plant. | Mae agor addysg wedi'i nodi'n glir fel prif flaenoriaeth i Lywodraeth Cymru yn ystod ton ddiweddaraf y pandemig. Y cynnig polisi hwn yw'r cam nesaf mewn proses allweddol i gynyddu'r ddarpariaeth wyneb yn wyneb yn ddiogel mewn ysgolion.Mae cymhwyso dull tecach o ganiatáu i nifer fwy o ddysgwyr o bob oed, cam ac anghenion (nad ydynt yn cysgodi) i brofi darpariaeth ar y safle (Blynyddoedd 11 a 13) a chysylltiadau lles-ganolog er mwyn paratoi ar gyfer dychwelyd i'r ysgol yn llawn ar ôl y Pasg (Blynyddoedd 7, 8 a 9) yn hwyluso gwell amddiffyniad o'u hawl i addysg. O ystyried materion niferoedd mewn ysgolion a lleoliadau yn ystod cyfnod o ofynion ymbellhau cymdeithasol, byddai targedu grwpiau dysgwyr penodol i ddychwelyd yn gynnar yn golygu y byddai'n rhaid i eraill golli allan. Wrth geisio mynd i'r afael ag anghenion un grŵp, byddai heriau o ran diwallu anghenion a hawliau plant eraill yn gwaethygu. Er gwaethaf y dull gweithredu graddol tecach a fabwysiadwyd, fel yr archwiliwyd yn gynharach, mae angen mesurau penodol i ddiwallu anghenion rhai dysgwyr nad ydynt yn gallu cael mynediad at ddarpariaeth. Darparwyd canllawiau i ysgolion a lleoliadau ynglŷn â hyn. Mae adnoddau ychwanegol hefyd ar gael i fynd i'r afael â materion hygyrchedd digidol y mae dysgwyr yn eu profi. Mae cyllid ychwanegol gan Lywodraeth Cymru yn mynd i'r afael yn benodol â mynediad i galedwedd a/neu gysylltedd â'r rhyngrwyd. Rydym yn ymwybodol bod ymdrechion sylweddol yn cael eu gwneud gan awdurdodau lleol ac ysgolion i fynd i'r afael â'r anghenion hyn.  |
| **6** | Mae gan bob plentyn yr hawl i fywyd. Rhaid i lywodraethau wneud popeth o fewn eu gallu i sicrhau bod plant yn goroesi ac yn datblygu i'w llawn botensial. | Mae'r egwyddor allweddol sy'n rhoi diogelwch a lles meddyliol, emosiynol a chorfforol dysgwyr a staff wrth wraidd y broses o wneud penderfyniadau yn mynd i'r afael yn uniongyrchol â'r hawliau hyn. Mae'n fwy nag aros yn ddiogel ac yn iach, ond hefyd am ddarparu dull ystyriol a phwyllog i ddechrau mynd i'r afael â'r effeithiau dysgu a datblygiadol negyddol a brofwyd yn ystod ‘y cyfnod clo'. Mae canllawiau ar gyfer gweithredoedd a dysgu i gefnogi gweithredoedd cynyddol mewn ysgolion a lleoliadau addysg eraill yn cwmpasu dull cynhwysfawr a diogel o sicrhau iechyd a lles dysgwyr ac ymarferwyr wrth ddychwelyd i amgylchedd yr ysgol. Mae hyn yn cynnwys cyngor penodol ar uchafswm diogel, mesurau cadw pellter cymdeithasol a hylendid a chyfran y dysgwyr sy'n mynychu'r ysgol yn ddyddiol.Mae'r canllawiau gweithredol wedi'u diweddaru (5 Mawrth) yn adlewyrchu o fewn y mynediad cynyddol i ddarpariaeth ar y safle, y dylai dysgwyr mewn lleoliadau ysgol uwchradd ddefnyddio gorchuddion wyneb pan na ellir cadw pellter cymdeithasol, gan gynnwys yn yr ystafell ddosbarth, ond rhaid i anghenion y dysgwr fod yr ystyriaeth gyntaf a mwyaf blaenllaw. Bydd profion llif ochrol arferol (LFT) ar gyfer dysgwyr ym Mlynyddoedd 10, 11, 12 a 13 ar gael, ynghyd â chanllaw pwrpasol i bobl ifanc ar gyfer defnyddio profion LFT. Gyda mwy o ddysgwyr yn dychwelyd i amgylchedd safle yr ysgol, bydd ymarferwyr yn parhau i ddarparu cyfuniad o ddysgu wyneb yn wyneb a dysgu o bell – dull cyfunol, ac rydym yn cydnabod wrth i'r ddarpariaeth ar y safle gynyddu bydd heriau i'r gweithlu o ran rheoli darpariaeth o bell ac ar y safle nes bod pob dysgwr yn gallu, mewn amser, ddychwelyd yn llawn i ddarpariaeth ar y safle. Bydd ymarferwyr yn ystyried anghenion eu holl ddysgwyr, y ffordd orau o fynd i'r afael â'r rheini, a byddant yn ystyried dibenion dysgu ac yn pwyso a mesur eu blaenoriaethau, gan ddefnyddio ystod eang o ganllawiau cwricwlwm yn hyblyg i'w cefnogi yn y gwaith hwn. |
| **12** | Mae gan bob plentyn yr hawl i fynegi ei farn, ei deimladau a'i ddymuniadau ym mhob mater sy'n effeithio arnynt, ac i'w barn gael ei hystyried a'i chymryd o ddifrif | Mae'r ddau ymgynghoriad 'Coronafeirws a fi', ochr yn ochr ag ymgysylltu â'r Senedd Ieuenctid, ystyried gohebiaeth / cwestiynau i ddysgwyr, a mewnbynnau gan y rhai sy'n gallu cynrychioli barn dysgwyr (e.e. rhieni, ymarferwyr a Chomisiynydd Plant Cymru) wedi helpu i sicrhau bod barn plant wedi'i hystyried yn y broses o gynyddu gweithredoedd mewn ysgolion a lleoliadau hyd yma.Mae’r [canllawiau dysgu](https://llyw.cymru/canllawiau-ar-ddysgu-mewn-ysgolion-lleoliadau-coronafeirws-html) i ysgolion a lleoliadau yn glir y dylai lles fod wrth wraidd gwaith i ailgysylltu dysgwyr. O fewn hyn mae'n pwysleisio pwysigrwydd rhoi amser i ddysgwyr drafod a mynegi eu profiadau, a sicrhau eu bod yn teimlo eu bod yn cael eu gwerthfawrogi, gwrando arnynt a'u clywed. |
| **14** | (rhyddid meddwl, cred a chrefydd)Mae gan bob plentyn yr hawl i feddwl a chredu'r hyn y mae'n eu dewis a hefyd i ymarfer eu crefydd, cyn belled â’u bod nhw ddim yn atal pobl eraill rhag mwynhau eu hawliau.Rhaid i lywodraethau barchu hawliau a chyfrifoldebau rhieni i arwain eu plentyn wrth iddynt dyfu i fyny. | Ni fydd yr un o'r penderfyniadau polisi a glustnodwyd uchod ac yn Adran 1 yn cael effaith benodol o ran rhyddid meddwl, cred a chrefydd. Mae’r [canllawiau dysgu](https://llyw.cymru/canllawiau-ar-ddysgu-mewn-ysgolion-lleoliadau-coronafeirws-html) yn amlinellu bod angen i ymarferwyr ystyried sut i gefnogi pob dysgwr. Mae hyn yn cynnwys y rhai a allai fod yn bryderus ynglŷn â dychwelyd, y rhai a allai fod wedi profi amser estynedig mewn amgylchedd cartref heb gymorth i'w credoau, neu sy'n gweld y posibilrwydd o ddychwelyd yn fygythiol; a'u cefnogi gyda'r broses o integreiddio i leoliad adeilad ar gyfer addysg. Mae sgyrsiau am sut mae dysgwyr yn teimlo yn hollbwysig drwy gydol y cyfnod hwn ac mae staff mewn ysgolion a lleoliadau yn cael eu harwain i annog dysgwyr i drafod eu cwestiynau a'u pryderon.Cynghorir rhieni a gofalwyr yn gryf i gefnogi'r cyfle i'w plant ddychwelyd i'w hysgol neu leoliad.  |
| **17** | Mae gan bob plentyn yr hawl i gael gwybodaeth ddibynadwy o amrywiaeth o ffynonellau, a dylai llywodraethau annog y cyfryngau i ddarparu gwybodaeth y gall plant ei deall. | Roedd canlyniadau'r arolwg 'Coronafeirws a fi' diweddaraf yn gofyn sut y dewisodd plant a phobl ifanc gael gafael ar ffynonellau gwybodaeth; adroddwyd ar gyfer plant 7-11 oed: - drwy deulu (82%), ac yna'r teledu (58%). Dim ond 4% o'r ymatebwyr a nododd nad oeddent yn cael unrhyw wybodaeth. Mae gan bobl ifanc sy'n cymryd yr arolwg 12-18 ffynonellau gwybodaeth tebyg (73% a 61% yn y drefn honno) ond maent yn fwy tebygol o fod yn cael gwybodaeth ar-lein o wefannau newyddion, apiau a chyfrifon.Mae'r dull o gynyddu gweithredoedd mewn ysgolion a lleoliadau yn uchel ei broffil ac mae'n cael sylw helaeth drwy amryw o gyfryngau. Mae camau'n cael eu cymryd i sicrhau bod mynediad parhaus at wybodaeth ddibynadwy a hygyrch, gan gynnwys y Gweinidog Addysg yn rhyddhau negeseuon cyfryngau cymdeithasol sydd wedi'u hanelu'n benodol at blant a phobl ifanc yn ogystal â'u rhieni / gofalwyr; negeseuon ymgyrchu o sicrwydd wedi'u hanelu at gymunedau addysg; a mwy.Rydym yn parhau i gyhoeddi ar ein gwefan y wybodaeth ddiweddaraf am yr ymateb i bandemig COVID-19 a'r camau sydd wedi'u cymryd gan y sector addysg. Caiff hyn ei lywio gan ohebiaeth ac ymholiadau drwy'r ganolfan pwynt cyswllt cyntaf, y mae rhai ohonynt oddi wrth blant.  |
| **18** | Mae'r ddau riant yn rhannu'r cyfrifoldeb am fagu eu plentyn a dylent bob amser ystyried yr hyn sydd orau i'r plentyn. Rhaid i lywodraethau gefnogi rhieni drwy greu gwasanaethau cymorth i blant a rhoi'r gefnogaeth sydd ei angen ar rieni i fagu eu plant. | Rydym yn cydnabod bod cyfathrebu rhwng y Llywodraeth, ysgolion a lleoliadau, a rhieni a gofalwyr a'u plant wedi bod yn hollbwysig drwy gydol y broses o lywio'r dull o weithredu mewn cysylltiad â chynyddu gweithredoedd mewn ysgolion a lleoliadau. Mae cyfathrebu wedi'i anelu at rieni a gofalwyr yn parhau, gan gynnwys drwy gyfryngau cymdeithasol a thudalennau gwe pwrpasol penodol a negeseuon ymgyrchu. |
| **19** | (amddiffyniad rhag trais,camdriniaeth ac esgeulustod)Rhaid i lywodraethau wneud popeth o fewn eu gallu i sicrhau bod plant yn cael eu hamddiffyn rhag pob math o drais, camdriniaeth, esgeulustod a thriniaeth wael gan eu rhieni neu unrhyw un arall sy'n gofalu amdanynt. | I ambell blentyn gall peidio â bod yn eu hysgol neu eu lleoliad, fod yn arbennig o niweidiol oherwydd natur amgylchedd eu cartref. Bydd plant wedi dod ar draws gwahanol brofiadau ac amgylcheddau cartref yn ystod 'y cyfnod clo', a bydd dechrau'r broses o gynyddu gweithredoedd mewn ysgolion a lleoliadau yn helpu i glustnodi a dechrau lliniaru effeithiau negyddol. Disgwylir, felly, y bydd y polisïau a nodir uchod ac yn Adran 1 o'r asesiad effaith hwn yn mynd i'r afael yn benodol â'r erthygl hon.Wrth fwrw ymlaen â hyn, mae canllawiau'n atgoffa staff mewn ysgolion a lleoliadau o'u dyletswyddau diogelu [Cadw dysgwyr yn ddiogel](https://llyw.cymru/cadw-dysgwyr-yn-ddiogel) ynghyd â [Gweithdrefnau Diogelu Cymru.](https://www.diogelu.cymru/chi/) Mae rôl y person diogelu dynodedig (PDD) yn hanfodol a dylid rhoi gwybod i'r holl staff a dysgwyr pwy yw'r PDD a sut i gysylltu â nhw. Gall gysylltu ag oedolyn dibynadwy, neu'r PDD, fod yn anoddach gyda phellter cymdeithasol felly gofynnwyd i ysgolion a lleoliadau ystyried sut y gall dysgwyr siarad yn breifat.Yn y cyfnodau cynnar dylai ysgolion, lleoliadau a gwasanaethau plant barhau i gydweithio'n agos i sicrhau bod pob plentyn a theulu yn cael y cymorth sydd ei angen. Mae gan awdurdodau lleol eisoes amrywiaeth o arferion gwaith ar waith i sicrhau y gall partneriaid diogelu gyd-weithio i gadw plant yn ddiogel. Mae cyfle yn awr i'r arferion gwaith hyn gael eu hatgyfnerthu ymhellach.Mae ysgolion wedi aros ar agor i blant bregus drwy gydol y cyfyngiadau diweddaraf, a byddant yn parhau i fod ar gael ar gyfer mynediad i'r ddarpariaeth hon wrth i'r cyfyngiadau hyn barhau i gael eu llacio o’r 15 Mawrth. |
| **23** | Mae gan blentyn ag anabledd yr hawl i fyw bywyd llawn a gweddus gydag urddas ac, hyd y bo modd, yn annibynnol ac i chwarae rhan weithredol yn y gymuned. Rhaid i lywodraethau wneud popeth o fewn eu gallu i gefnogi plant anabl a'u teuluoedd. | Rydym wedi sicrhau bod ysgolion yn parhau i fod ar agor i blant bregus ac mae hyn yn cynnwys y rhai sydd â datganiad anghenion addysgol arbennig. Mae Awdurdodau Lleol yn parhau i flaenoriaethu'r rhai sydd fwyaf angen mynediad i'r ddarpariaeth hon wrth i ni gynyddu nifer y dysgwyr sy'n manteisio ar ddarpariaeth ar y safle.  |
| **24** | Mae gan bob plentyn yr hawl i'r iechyd gorau posibl. Rhaid i lywodraethau ddarparu gofal iechyd o ansawdd da, dŵr glân, bwyd maethlon, ac amgylchedd glân ac addysg ar iechyd a lles fel y gall plant aros yn iach.  | Mae [canllawiau gweithredol ar gyfer ysgolion a lleoliadau](https://llyw.cymru/canllawiau-gweithredol-i-ysgolion-lleoliadau) wedi’u diweddaru (5 Mawrth 2021) yn cydnabod, pan fyddwn yn cyfeirio at iechyd a lles, ei fod yn mynd y tu hwnt i beryglon corfforol heintio COVID-19. I ddysgwyr, bydd goblygiadau ehangach corfforol, meddyliol, emosiynol a pherthnasau, ymbellhau cymdeithasol, y cyfnod clo a phrofedigaeth posib yn llawer mwy perthnasol. |
| **28** | Mae gan bob plentyn yr hawl i addysg. | Mae'r hawl hon wedi bod yn un o'r sbardunau sylfaenol, o ran y penderfyniad i gynyddu gweithredoedd mewn ysgolion a lleoliadau. Roedd y [canllawiau dysgu](https://llyw.cymru/canllawiau-ar-ddysgu-mewn-ysgolion-lleoliadau-coronafeirws) yn egluro’r disgwyliadau sydd ar ymarferwyr. Yn ogystal â'r pwyslais ar les, dylai ysgolion a lleoliadau, fel sy’n briodol, ddechrau ehangu dysgu ac addysgu. Dylai hyn gynnwys cefnogi pontio fel bod dysgwyr (cyn belled ag y bo modd) yn barod ar gyfer y flwyddyn academaidd nesaf ac yn gallu ymgysylltu â dull dysgu cyfunol. Disgwylir i ysgolion a lleoliadau ddatblygu dysgu a dulliau newydd i ddiwallu anghenion eu holl ddysgwyr mewn ymateb i'r pandemig, gan roi sylw penodol i'r rhai nad ydynt yn gallu mynychu darpariaeth ar y safle am ba bynnag reswm. Mae'r canllawiau'n glir bod gan bob dysgwr hawl i gael cefnogaeth yn eu dysgu gan weithwyr proffesiynol dibynadwy ar hyn o bryd. Fel y nodwyd uchod, mae adnoddau ar gael i ddelio â materion sy'n ymwneud â mynediad o bell at ddysgu. Gan symud i'r gwanwyn, mae ystyriaethau pellach ar y gweill o ran sut rydym yn cefnogi ac yn diwallu anghenion grwpiau penodol o ddysgwyr er mwyn sicrhau bod pawb yn gallu datblygu yn eu dysgu. Mae'r ystyriaethau hyn (a fydd yn cael eu cynnwys mewn diweddariad i'r IIA) yn cynnwys dyrannu [cyllid targedu ychwanegol](https://llyw.cymru/72m-yn-ychwanegol-i-gefnogi-dysgwyr-wrth-iddynt-ddychwelyd-ir-ysgol), fel y'i cyflwynwyd gan y Gweinidog Addysg ar 8 Mawrth. |
| **29** | nodau addysg)Rhaid i addysg ddatblygu personoliaeth, doniau a galluoedd pob plentyn i'r eithaf. Rhaid iddo annog parch y plentyn at hawliau dynol, yn ogystal â pharch at eu rhieni, eu diwylliannau eu hunain a diwylliannau eraill, a'r amgylchedd. | Mae'r erthygl hon wrth wraidd addysg yng Nghymru, a 4 diben y Cwricwlwm i Gymru sy'n sail i'n rhaglen o ddiwygiadau addysg. Gyda mwy o ddysgwyr yn dychwelyd i amgylchedd safle yr ysgol, bydd ymarferwyr yn darparu cyfuniad o ddysgu wyneb yn wyneb â dysgu o bell – dull dysgu cyfunol. Mae ysgolion a lleoliadau yn datblygu dysgu a dulliau newydd i ddiwallu anghenion eu dysgwyr mewn ymateb i'r pandemig. Wrth wneud hynny, mae ymarferwyr yn cael eu cyfeirio at yr ystod lawn o ganllawiau cwricwlwm sydd bellach ar gael iddynt, gan gynnwys sut y gall Cwricwlwm Cymru gefnogi dysgwyr ar hyn o bryd. Cyhoeddwyd [Cynllun Gweithredu Cwricwlwm i Gymru](https://hwb.gov.wales/cwricwlwm-i-gymru/cwricwlwm-i-gymru-cynllun-gweithredu/) ar 26 Ionawr 2021.  |
| **30** | (plant o grwpiau lleiafrifol neu frodorol)Mae gan bob plentyn yr hawl i ddysgu a defnyddio iaith, arferion a chrefydd eu teulu, p'un a yw'r rhain yn cael eu rhannu gan fwyafrif bobl y wlad lle maent yn byw ai peidio. | Ni fwriedir i'r penderfyniadau polisi a nodir yn yr Asesiad Effaith ar Hawliau Plant gael effaith gadarnhaol na negyddol o ran yr erthygl hon. Fodd bynnag, cydnabyddir y gall fod rhai effeithiau gwahaniaethol i rai grwpiau o bobl sy'n deillio o’r ‘cyfnod clo', a fydd yn gofyn am fesurau penodol wrth i weithredoedd cynyddol mewn ysgolion a lleoliadau ddatblygu.Mae’r [canllawiau dysgu](https://llyw.cymru/canllawiau-ar-ddysgu-mewn-ysgolion-lleoliadau-coronafeirws) yn amlinellu y bydd angen i ddarparwyr ystyried sut i gefnogi pob dysgwr; a'u cefnogi gyda'r broses o integreiddio i leoliad adeilad ar gyfer addysg. Bydd sgyrsiau am sut maen nhw'n teimlo yn hollbwysig drwy gydol y cyfnod hwn a dylai staff annog dysgwyr i drafod eu cwestiynau a'u pryderon. Byddwn yn monitro'r sefyllfa’n agos o ran dysgu’r Gymraeg ac o ran dysgu drwy gyfrwng y Gymraeg. Rydym hefyd yn cydnabod bod iaith y cartref grwpiau o ddysgwyr yn wahanol i'w prif iaith addysg (Cymraeg a Saesneg).  |
| **31** | (hamdden, chwarae a diwylliant)Mae gan bob plentyn yr hawl i ymlacio, chwarae a chymryd rhan mewn ystod eang o weithgareddau diwylliannol a chelfyddydol. | Dylai'r effaith negyddol ar les diwylliannol fel y gwelwyd yn ystod cyfnod diweddaraf y cyfyngiadau ddechrau llacio wrth i addysgu wyneb yn wyneb gynyddu. Fodd bynnag, gall y gostyngiad mewn cyfleoedd i ddysgwyr gymryd rhan mewn gweithgareddau diwylliannol, celfyddydol, chwaraeon a hamdden barhau am beth amser. Gellid lliniaru hyn i ryw raddau drwy rôl chwarae a dysgu yn yr awyr agored; gofynnwyd i ymarferwyr ystyried y rhain mewn canllawiau. Mae chwarae a dysgu yn yr awyr agored yn cynnig cyfleoedd eang i gefnogi dysgu yn ogystal â gwella perthnasoedd dysgwyr, eu lles corfforol, meddyliol ac emosiynol. Felly, dylid eu hystyried yn ganolog i unrhyw ddull o ddychwelyd yn ôl yn raddol. |